Kuulsin raadiost, et riik, kultuurkapital ja kurateabkes tegelevad Visnapuu ümbermatmisega kohalikku pinnasesse. Ma tean, et see on ürgne  komme, aga kuulge - sellele jamale pole ühtki maailmavaatelist seletust - kui omandiinstinkt kõrvale jätta.  Miks peaks kirjaniku kolp kõdunema koduses kamaras? Muidugi võib asjale läheneda «vesi mäletab» vaatepunktist. Et inimene kelle peast on läbi käinud huvitavad mõtted ja ilusad riimid (nagu näiteks: eo-iu-liulee) on väärt lakkumist. Noh, et tema organismis tekkinud sära ja loogika kandub kodaniku lagunedes edasi. Muidugi, vaadates kultuurikontekstis ringi komistame faktile, et edukaid on alati  püütud endasse ahmida, lausa limpsida. Edu on üks väheseid asju mis tõmbab ligi kehasid, mitte ainult teoreetikuid. (Mainitud tõsiasi kahtlemata toetab kogu seda mäletava vee teooriat - võib väita, et alateadlikult inimesed teavad kuidas ennast lätetele ligemale litsuda.)  Noh, oletame, et see on meie illuminaadihakatiste põhjendus kontmehe kolimisele, aga sel juhul on neil vaesekestel täiesti kahe silma vahele jäänud, et me oleme jäänud hiljaks. Me ei saa Visnapuud enam kohalikku ringlusse lasta, et teda  siis peagi kodumaise toidu kaudu sisse ahmida - temast on liiga vähe alles.  Ümbermatmisega komplektis tehakse ka film. Ma olen seda juba näinud - mingid tüübid istuvad purukainetena surnukirstul ja lamisevad aabitsateadmisi kirjaniku suurusest ja mingit, neile endalegi arusaamatuks jäävat ila sellest, kui oluline on olla maetud kodupinda. Tülgastav. Nüüd, kus see film on detailselt kirjeldatud, võivad kulka ametnikud mulle kirjutada - ma soovitan neile mitu elujõulisemat viisi ülearuse papi  paigutamiseks.  Ühtlasi teatan ametlikult, et kui ma juhtun Tais baarikakluses surma saama siis minu säilmeid pole vaja koju vedada, isegi perekonnal mitte. Hoolitsege oma elavate eest, või - Visnapuu näitel - kui nad on juba surnud, lugege nende teoseid.  Ps. Kui kirjaniku ümbermatmisel on üldse mõtet siis pigem tuleks ta matta võõrasse pinda - see oleks nagu tõlge. Näiteks (:)kivisildnik, pikka iga talle!, tuleks pärast kannatuse katkemist matta koguni osadena. Praegu on paras aeg temalt endalt uurida  milline jupp eksportida kuhu. Metsakalmistule piisab keskmisest sõrmest.